钦定古今图书集成/明伦汇编/官常典/第666卷 > 栾布
## 钦定古今图书集成/明伦汇编/官常典/第666卷 > 栾布

按《汉书》本传：“布，梁人也。彭越为家人时，尝与布游，穷
困，卖庸于齐，为酒家保。数岁别去，而布为人所略，卖
为奴于燕，为其主家报仇。燕将藏荼举以为都尉。荼
为燕王，布为将。及荼反，汉击燕，掳布。梁王。彭越闻之，
乃言上，请赎布为梁大夫。使于齐。未反，汉召彭越，责
以谋反，夷三族，枭首雒阳，下诏有收视者辄捕之。布”
还，奏事彭越头下，祠而哭之。吏捕以闻。上召布骂曰：
“若与彭越反邪？吾禁人勿收，若独祠而哭之，与反明
矣。”趣亨之。方提趋汤，顾曰：“顾一言而死。”上曰：“何言？”布
曰：“方上之困彭城，败荥阳、成皋间，项王所以不能遂
西，徒以彭王居梁地，与汉合，纵苦楚也。当是之时，彭
王一顾，与楚则汉破，与汉则楚破。且垓下之会微彭
王，项氏不亡。天下已定，彭王剖符受封，亦欲传之万
世。今汉一征兵于梁，彭王病不行，而疑以为反，反形
未见，以苛细诛之，臣恐功臣人人自危也。今彭王已
死，臣生不如死，请就亨。”上乃释布，拜为都尉。孝文时
为燕相，至将军，布称曰：“穷困不能辱身，非人也；富贵
不能快意，非贤也。”于是尝有德，厚报之；有怨，必以法
灭之。吴、楚反时，以功封为鄃侯，复为燕相。燕齐之间
皆为立社，号曰栾公社。布薨，子贲嗣侯。孝武时，坐为
太常，牺牲不如令，国除。